**Minden hatodik hallgató állami támogatással tanulhat**

**Az idei jelentkezők közel háromnegyede kezdheti meg felsőfokú tanulmányait szeptembertől az egyetemeken, főiskolákon. A 110.617 főből 79.861-en feleltek meg az előző évinél 20 százalékkal magasabb szinten, 240 minimum pontszámban meghatározott felvételi követelményeknek. A nappali munkarendű, államilag támogatott alap- és egységes, osztatlan képzésekre jelentkezők átlagosan 369 pontot értek el.**

**Az új felsőoktatási törvény a nemzetgazdaság érdekeit alapul véve született meg, és egy minőségi, ugyanakkor fenntartható rendszert hozott létre. Fő célja a piac- és versenyképes tudás megszerzésének biztosítása minden tehetséges és tanulni vágyó fiatal számára.**

A keretszámok meghatározásakor a kormány egy olyan, egészségesebb felsőoktatási szerkezet kialakítását tartotta szem előtt, amely összhangban van nemzetstratégiai céljainkkal. Éppen ezért azokra a szakokra koncentrálta az adófizetők pénzét, amelyek hozzájárulnak az ország, a gazdaság fejlődéséhez. A felsőoktatás korábban nem tudott a gazdaság igényeinek megfelelő létszámú műszaki, informatikai és természettudományos szakembert biztosítani, továbbá a vidékfejlesztési és az egészségügyi szakterület is nagyobb utánpótlást igényel. A kormány ezért kiemelten támogatta és támogatja a jövőben is ezeket a képzési területeket.

A megújított felsőoktatásban az állam nem az intézményeket, hanem a hallgatókat támogatja, az erre fordított pénzt a nemzet jövőjébe történő befektetésnek tekinti. A magyar kormány számos olyan intézkedést hozott és hoz a jövőben, amely a fiatalok elhelyezkedését, nagyobb anyagi biztonságát, jobb kereseti lehetőségét biztosítja. Az ország érdeke, hogy fiataljaink szülőföldjükön boldoguljanak, s a jobb élet reményében ne hagyják el családjukat, hazájukat.

Az adófizetők pénzével körültekintően bánó állam kötelessége, hogy gondoskodjék befektetéseinek megtérüléséről. A felsőoktatásban ezt szolgálják a hallgatói szerződések, amelyek egyebek között rendelkeznek arról, hogy akik az adófizetők pénzéből állami ösztöndíjjal szereznek diplomát, azok a munkaviszonyuk első húsz éve alatt a képzési idejük kétszeresét Magyarország, a magyar társadalom javára fordítsák.

A hallgatók a szeptembertől kezdődő tanévben háromféle módon tanulhatnak: hallgatói ösztöndíjjal, hallgatói részösztöndíjjal, vagy önköltséggel. 2012 szeptemberétől újonnan belépő diákok több mint hatvan százaléka (tehát 10 diákból 6) teljes állami ösztöndíjban részesül.

A felsőoktatásban a források átcsoportosításával a teljes önköltséget fedező Diákhitel II létrehozásával a kormány megteremtette a lehetőséget arra, hogy minden magyar fiatal, aki eleget tett a minimumkövetelményeknek, az általa választott területen anyagi helyzetétől függetlenül tanulhasson. Az új hitelkonstrukció kedvező visszafizetési feltételekkel kamattámogatással vehető igénybe.

A felsőoktatás új rendszere szélesebbre tárja a kapukat a tanulni vágyók előtt, emellett jobban odafigyel arra is, hogy mire fordítja az adófizetők forintjait, jobban sáfárkodik az állam pénzével, közös vagyonunkkal. Mindemellett arra is ügyel, hogy a saját költségükön tanuló fiatalok és családjaik áldozatvállalása is megtérüljön, versenyképes tudással, a munkaerőpiacon értékes diplomával hagyják el a képzési intézményeket.

**Felsőoktatás nemzetközi kitekintésben**

* **Írországban** a felsőoktatásban résztvevő hallgatók 40 százalékának biztosítja az állam a költségeket teljes egészében. A többieknek valamilyen hozzájárulást kell fizetniük, ugyanakkor az önrész fizetéséhez is pályázhatnak ösztöndíjakra.
* **Olaszországban** százalékosan elenyésző azoknak a hallgatóknak az aránya, akik államilag finanszírozott formában tanulnak. Azt állíthatjuk tehát, hogy minden hallgató fizet tandíjat. Ennek mértéket az egyetem határozza meg és kiszabásánál figyelembe veszik a hallgató szociális helyzetét. Így gyakorlatilag nincs általános érvényű tandíj, mindenki máshogy fizet. Az egyetemi tandíj mellé társul az ún. regionális tandíj, ami tartományonként változó.
* **Portugáliában** a felsőoktatási képzés csak önköltséges formában létezik. A hallgató a felvétel után kérhet állami ösztöndíjat, amelynek mértékét a család szociális helyzete határozza meg és bizonyos esetekben ehhez kapcsolódik a kiemelkedő tanulmányi eredmény. Az ösztöndíjak általában fedezik a tandíj költségeit.
* **Hollandiában** miden hallgatónak fizetnie kell a felsőoktatásért. A költségek mérséklésére kérhetnek állami támogatást. Ennek mértéke a szociális helyzettől függ, illetve életkortól (30. életév betöltése előtt jár). Amennyiben a hallgatók 10 éven belül nem fejezik be az adott egyetemet, az állami támogatást kötelesek visszafizetni.
* **Észtországban** a diákok fele tanulhat ingyen. Ugyanakkor vannak kiemelt szakok, ahol a képzés mindenképpen ingyenes. Ilyen az informatikatechnika, orvostudomány, természettudomány, építészet. Ezek egészen addig ingyenesek, amíg a diák teljesít bizonyos feltételeket (pl. óralátogatás, eredményes vizsgák). Amennyiben nem sikerül neki, átkerül fizetősre, ahol szerződést kötnek. A szerződés a fizetés feltételeit tartalmazza.
* Az **Egyesült Királyságban** az állami költségvetésből részesülő egyetemeken nincs államilag finanszírozott hely. A tanulóknak fizeti ugyan az állam az alapképzést, de a diploma megszerzése után, miután elér a fizetés egy bizonyos mértéket, köteles visszafizetni az államnak. A tandíjakat jelentősen emelték nemrégiben, van, ahol háromszorosára nőtt a mértéke.